Rijeka, 25. lipnja 2020.g.

**NAJAVA DOGAĐANJA I POZIV ZA MEDIJE**

**OTVORENJE LUNGOMARE ART INSTALACIJE *PULI MȀLINA* U LOVRANSKOJ DRAGI**

**U petak, 26. lipnja 2020. prekrasna Lovranska Draga mjesto je za kratki after job predah ili pak nešto dulju šetnju prirodom. Naime, već od popodnevnih sati ovdje počinje mala, a ipak velika proslava u povodu dovršetka i otvorenja trajne skulpture paviljona  *Puli Mȁlina*, umjetnika Davora Sanvicentija, koja je ondje postavljena u sklopu projekta Rijeka 2020 – Europska prijestolnica kulture*.***

**Okupljanje sudionika zakazano je za 15.30 sati u centru Lovranske Drage, odnosno kod potoka, legendarne špine i šterne**. Prisutne očekuje zdravica uz živu svirku – proslavljeni liburnijski jazzer **Damijan Grbac i njegov sastav GIIPUJA** (Glazba Istre i Primorja u jazz aranžmanima) svirat će skladbe sa svog albuma prvijenca ”GIIPUJA, Ćo!’’.

**U 16 sati i formalno će se otvoriti instalacija *Puli* *Mȁlina***, a program se nakon toga nastavlja na šterni uz još jedan blok “Ča jazza”. Druženje se potom seli u restoran Draga di Lovrana uz malu zakusku i glazbu po odabiru DJ Jericha.

## Kameni ostaci mlina i drvo lokalnog maruna ugrađeni u trajni paviljon usred prirode

Lovranska Draga prekrasna je destinacija koja  svojom okolnom prirodom i posebnošću samog mjesta podjedanko budi interes turista i stanovnika Rijeke i šire okolice. Postavljenom instalacijom ovo mjesto dobiva novu vrijednost i razlog više za posjet, šetnju prirodom i uživanje u pejzažima Kvarnera.

**Autor instalacije *Puli Mȁlina* je umjetnik Davor Sanvincenti, projektantica je Iva Peručić, a radove je izvela tvrtka Kapitel iz Žminja.**

Kako se u opisu instalacije navodi, voda je oduvijek imala važnu ulogu u životu mještana Lovranske Drage te je u njezinu zemlju ucrtala živu mrežu puteva, staza i mostića, a na takvoj jednoj stazi – na pronađenim ostacima staroga mlina – smjestio se *Puli Mȁlina*, objekt inspiriran tradicijskim poljskim skloništima.

Njegova je baza izgrađena od kamenih ostataka mlina, dok je u interijeru korišteno drvo lokalnog maruna. U svako doba godine, ovaj će paviljon sa svojim šumskim vrtom biti prirodni zaklon putniku, šetaču, prolazniku, mjesto za druženje ili tišinu. Na datume godišnjih ekvinocija – zbog specifičnoga položaja južnoga prozora – posjetitelj ima priliku doživjeti susret i igru sunčevih zraka i vode.

**Zajedništvo lokalne zajednice u realizaciji projekta**

**Glavni partner Rijeci 2020 na realizaciji ovog projekta bila je Općina Lovran**, a pomoć i ruku suradnje pružio je i **Park prirode Učka**. Posebne zahvale putuju gospodinu **Arsenu Brumnjaku** na poklonjenim marunima korištenima u interijeru paviljona te svim članovima lokalne zajednice, **mještanima Lovranske Drage** koji su razgovarali s autorom u tiijeku priprema ovog umjetničkog rada.

Inače, riječ je o prvoj u nizu trajnih umjetničkih instalacija koje će biti postavljene na području Kvarnera u sklopu programa Lungomare Art, projekta EPK.

Suvremena umjetnost u ovom projektu izlazi iz muzeja i susreće se s lokalnim zajednicama, stvarajući novi  kulturno-umjetničko-turistički put, koji donosi posebnu novu vrijednost mjestima koja su obuhvaćena ovim programom. Lungomare Art gradi spomenike za budućnost!

***Najavljeno događanje organizirano je uz poštivanje svih preporuka HZJZ-a za sprječavanje zaraze bolešću COVID-19.***

***Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.***

**U nastavku, za potrebe novinara koji će pratiti događaj, dostavljam protokolarni dio otvorenja instalacije.**

Prisutni:

* **Moderatorica**, Belma Džomba
* **Projektni tim,** Iva Peručić, projektantica
* **Projektni tim,** Branko Orbanić, izvođač radova
* **Predstavnica TD Rijeka 2020,** Irena Kregar Šegota**,** direktorica TD RIJEKA 2020
* **Predstavnik Općine Lovran,** Bojan Simonič, načelnik
* **Predstavnica Primorsko-goranske županije,** Sonja Šišić, pročelnica
* **Predstavnik Grada Rijeke,** Vojsko Obersnel, gradonačelnik

|  |  |
| --- | --- |
| **OD** | **TKO/ŠTO** |
| 15:30 | Okupljanje u Lovranskoj Dragi, u centru odnosno kod potoka, legendarne špine i šterne. Glazbeni program: liburnijski jazzer Damjan Grbac i GIIPUJA |
| 15:50 | Polazak prema umjetničkoj instalaciji |
| 16:00 | Moderatorica pozdravlja prisutne |
| 16:02 | Obraćanje **Bojana Simoniča (načelnik)** |
| 16:06 | Obraćanje **Ive Peručić** |
| 16:10 | Obraćanje **Branka Orbanića** |
| 16:14 | Obraćanje **Irene Kregar Šegota (direktorica)** |
| 16:18 | Obraćanje **Sonje Šišić (pročelnica)** |
| 16:22 | Obraćanje **Vojka Obersnela (gradonačelnik)** |
| 16:26 | Rezanje vrpce |
| 16:27 | Nastavak susreta na šterni uz blok „Ča jazz“ |

Lokacija:





Unaprijed zahvaljujem **na objavi najave** i **dolasku**.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42